Illum il-Kummissjoni Ewropea qed tniedi inizjattiva ġdida għall-iżvilupp sostenibbli tal-ekonomija l-blu fir-reġjun tal-Mediterran tal-Punent. Dan ir-reġjun ikopri ċentri ekonomiċi ewlenin bħall-bliet ta' Barċellona, Marsilja, Napli u Tuneż. Huwa jinkludi wkoll postijiet turistiċi bħall-Gżejjer Baleariċi, Sqallija u Korsika. F'dan ir-reġjun hemm pressjoni kbira fuq il-bijodiversità tal-baħar u rapport li ħarġu dan l-aħħar ix-xjenzati taċ-Ċentru Konġunt tar-Riċerka wera li fl-aħħar ħamsin sena nofs il-bijodiversità li kien hemm fih intilfet. Barra minn hekk, dan l-aħħar kien hemm ukoll tħassib marbut mas-sigurtà u mas-sikurezza f'dan ir-reġjun minħabba ż-żieda fil-migrazzjoni min-Nofsinhar għat-Tramuntana. Din l-inizjattiva se tippermetti lill-pajjiżi tal-UE u lill-ġirien tagħhom jaħdmu flimkien biex iżidu s-sigurtà u s-sikurezza fil-qasam marittimu, biex jippromwovu tkabbir blu u impjiegi sostenibbli u biex jippreservaw l-ekosistemi u l-bijodiversità. Karmenu Vella, il-Kummissarju għall-Ambjent, l-Affarijiet Marittimi u s-Sajd, qal: “Għal miljuni ta' turisti, il-Mediterran tal-Punent iġibilhom memorji sbieħ. Bħall-miljuni l-oħra li jgħixu f'dan ir-reġjun, huma jifhmu r-rabta fraġli li hemm bejn il-konservazzjoni tal-ħabitats u tat-tradizzjonijiet nazzjonali u l-iżgurar tal-vijabbiltà ekonomika. L-ekonomija l-blu hija importanti għal kull wieħed mill-pajjiżi involuti, u dawn irrikonoxxew is-saħħa li hemm fil-ħidma flimkien”. Johannes Hahn, il-Kummissarju għall-Politika Ewropea tal-Viċinat u n-Negozjati għat-Tkabbir, qal: “Din l-inizjattiva reġjonali l-ġdida tirrikonoxxi u tisfrutta l-potenzjal ekonomiku tal-Baħar Mediterran u ta' xtutu sabiex tkompli tgħin it-tkabbir ekonomiku u tikkontribwixxi għall-ħolqien tal-impjiegi u eventwalment għall-istabbilizzazzjoni tar-reġjun. Dan huwa pass importanti lejn koordinazzjoni u kooperazzjoni aktar mill-qrib fost il-pajjiżi parteċipanti.” L-inizjattiva hija r-riżultat ta' snin ta' djalogu bejn għaxar pajjiżi mir-reġjun tal-Mediterran tal-Punent li huma lesti jaħdmu flimkien fuq dawn l-interessi komuni għar-reġjun. Dawn il-pajjiżi huma ħames Stati Membri tal-UE (Franza, l-Italja, il-Portugall, Spanja u Malta) u ħames pajjiżi sħab tan-Nofsinhar (l-Alġerija, il-Libja, il-Mawritanja, il-Marokk u t-Tuneżija). L-għanijiet tal-inizjattiva Bit-trawwim tal-kooperazzjoni bejn l-għaxar pajjiżi kkonċernati, l-inizjattiva għandha tliet għanijiet ewlenin: Ġew identifikati n-nuqqasijiet u l-isfidi u ġew stabbiliti għadd ta' prijoritajiet u azzjonijiet immirati għal kull għan. Il-prijoritajiet għall-Għan Nru 1 jinkludu l-kooperazzjoni bejn il-gwardji kostali nazzjonali u r-rispons għall-inċidenti u għat-tixrid taż-żejt. L-azzjonijiet speċifiċi se jiffukaw fuq l-immodernizzar tal-infrastruttura għall-monitoraġġ tat-traffiku, il-kondiviżjoni tad-dejta u l-bini tal-kapaċità. Il-prijoritajiet għall-Għan Nru 2 jinkludu s-sejbien ta' sorsi ġodda tad-dejta, il-bijoteknoloġija u t-turiżmu kostali. Għall-Għan Nru 3, il-prijorità tingħata lill-ippjanar spazjali, l-għarfien dwar il-baħar, il-konservazzjoni tal-ħabitats u s-sajd sostenibbli. L-inizjattiva se tiġi ffinanzjata mill-fondi u mill-istrumenti finanzjarji eżistenti reġjonali, nazzjonali, tal-UE u internazzjonali, li se jiġu kkoordinati ma' xulxin u jkunu jikkumplimentaw lil xulxin. Dan se jagħtiha ċertu saħħa u jgħinha tattira fondi minn investituri pubbliċi u privati oħrajn. Din l-inizjattiva għall-iżvilupp sostenibbli tal-Mediterran tal-Punent hija eżempju ieħor tas-suċċess tal-Politika Ewropea tal-Viċinat. Bilkemm għaddew tliet ġimgħat minn meta l-UE żgurat impenn ta' għaxar snin biex jiġu salvati l-istokkijiet tal-ħut fil-Mediterran. Tmien Stati Membri (Spanja, Franza, l-Italja, Malta, is-Slovenja, il-Kroazja, il-Greċja u Ċipru) u seba' pajjiżi terzi (il-Marokk, l-Alġerija, it-Tuneżija, l-Eġittu, it-Turkija, l-Albanija u l-Montenegro) huma involuti fid-Dikjarazzjoni MedFish4Ever, li ġiet iffirmata fit-30 ta' Marzu minn rappreżentanti ministerjali tal-Mediterran kemm mill-kosti tat-Tramuntana kif ukoll tan-Nofsinhar. Dawn iż-żewġ proġetti se jgħinu lil xulxin fil-ħarsien tal-ġid ekoloġiku u ekonomiku tar-reġjun. Sfond L-inizjattiva hija bbażata fuq l-esperjenza twila tal-Kummissjoni b'rabta mal-istrateġiji dwar il-baċiri tal-baħar u mal-istrateġiji makroreġjonali (bħall-Istrateġija Ewropea għall-Atlantiku, l-Istrateġija tal-UE għar-Reġjun tal-Baħar Baltiku u l-Istrateġija tal-UE għar-Reġjun Adrijatiku u Joniku). Hija bbażata wkoll fuq aktar minn għoxrin sena ta' ħidma fi ħdan id-Djalogu 5+5, li ħoloq rabtiet b'saħħithom bejn il-pajjiżi parteċipanti. Barra minn hekk, l-inizjattiva tibni wkoll fuq politiki oħrajn tal-UE marbutin ma' dan ir-reġjun, bħall-prijoritajiet tar-Reviżjoni tal-Politika Ewropea tal-Viċinat u l-Komunikazzjoni ta' dan l-aħħar dwar il-Governanza Internazzjonali tal-Oċeani. L-inizjattiva qed tiġi ppreżentata f'żewġ dokumenti. Dawn huma Komunikazzjoni li tiddeskrivi l-isfidi ewlenin, in-nuqqasijiet u s-soluzzjonijiet possibbli u Qafas ta' Azzjoni li jippreżenta l-prijoritajiet, l-azzjonijiet u l-proġetti identifikati fid-dettall, b'miri kwantitattivi u skadenzi biex jiġi mmonitorjat il-progress maż-żmien. Xi azzjonijiet jafu jestendu lil hinn sew mill-pajjiżi kkonċernati u anki lil hinn mis-sottobaċir. Għal aktar informazzjoni Il-Komunikazzjoni Il-Qafas ta' Azzjoni MEMO/17/1001 Id-Dikjarazzjoni MedFish4Ever Il-governanza tal-oċeani It-tkabbir blu